Lis
dificoltâts leadis ae crisi economiche che e à colpît ancje la
Ongjarie a àn puartât a di un aument progressîf dai episodis di
intolerance e fintremai di violence cuintri des comunitâts rom che a
rapresentin la plui grande minorance dal paîs (si fevele di 700 mil
personis o sei sù par jù il 7% de popolazion). Za di timp la Magyar
Gárda (Vuardie Ongjarese), leade al partît di estreme diestre
Jobbik, e sfile in maniere intimidatorie intai paîs là che e vîf
la comunitât rom. Chestis intimidazions a vegnin puartadis indenant
sot dai voi de polizie cence che cheste e intervegni, nancje tai câs
plui pençs. No mancjin po atacs violents che intai ultins agns a àn
causât sîs muarts e cetancj ferîts tra i rom ongjarês che simpri
di plui a cirin di bandonâ il paîs domandant asîl politic inaltrò.
Dut chest al sucêt cence che il guvier populist di Victor Orban e
dal so partît Fidesz al
intervegni. La esasperazion tra i rom e je cussì alte che al è
ancje cui che al à decidût di rispuindi cu la stesse monede. Inte
citât di Pécs, di fat, e je stade comunicade la nassite de Roma
Gárda (Vuardie Rom) tant che organizazion pe autodifese di rom,
ebreus e di altris minorancis che si cjatin al centri dai atacs di
grups de diestre neofassiste. Al è di dî che ta chest câs la
reazion des autoritâts ongjaresis no si è fate spietâ e i oms dai
reparts speciâi antiterorisim a àn proviodût daurman a arestâ il
fondadôr de Roma Gárda, Ferenc Bagó.
Font:
Wsws.org, 05/09/12; Politics.hu, 07/09/12
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn lus_Latn